Det sier Christian Haga (38) og Mona Grindheim (33). Vi treffer dem på Oasen kjøpesenter, der Bybanen etter planen skal komme innom. Da har den kjørt i tunnel under Løvstakken fra Mindemyren.

Bakgrunn: Vil bygge bybane til Fyllingsdalen først

Planen er at den nye traseen skal fortsette ved Store Lungegårdsvann til Fløen. Deretter skal det vurderes tre alternativer til Kronstad. Så skal banen gå til Haukeland sykehus, før den går til Mindemyren og i tunnel gjennom Løvstakken.

Det er altså ikke planlagt at Bybanen skal gå der folk bor i Fyllingsdalen, eller det som er raskeste vei fra byen.

– Jeg mener man burde gjøre om den nåværende Løvstakktunnelen til kollektivtunnel og sende biltrafikken andre steder, sier Christian Haga til BA.

BAK MÅL

Mona Grindheim er enig.

– Dette er litt bak mål. Jeg kommer aldri til å bruke den, slik det legges opp til nå. Jeg kommer til å bruke en time til å komme meg på jobb. Det er mye raskere å ta bussen, sier hun.

Christine Fjeldstad (25) og Ellen Kristoffersen (61) synes den valgte traséen er et pussig valg.

– Nei, banen burde ha gått der bussene går i dag, der folk bor, mener Kristoffersen.

Christine Fjeldstad sier hun bare bruker litt over fem minutter til byen i dag.

– Da blir det for tungvint å ta banen om Mindemyren for å komme til byen, sier hun.

– BURDE DEN IKKE GÅ KORTESTE VEI

På bussholdeplassen treffer vi Ivana Mirjanic (15), Marie Andersen (14) og Camilla Klungdal (15). Alle synes de det er kjekt med Bybane til Fyllingsdalen, men traséen skjønner de seg ikke helt på.

– Burde den ikke gå korteste veien til byen, spør de.

Men Grethe Sælensminde (44) synes det er hekt topp med Bybanen til Dalen.

– Det er tøft! Knallbra, sier hun.

Oversiktskart over anbefalt trasé og målpunkt langs traséen.